Nkusi Juvenal uyobora PAC na Daphrose Gahakwa uyobora RAB
Abadepite bagize Komisiyo y'Inteko ishinzwe gukurikirana imikoreshereze y'imari n'umutungo bya leta (PAC) babwiye Ikigo gishinzwe Iterambere ry'Ubuhinzi n'Ubworozi mu Rwanda (RAB) kwisubiraho kuko kimaze imyaka myinshi cyisobanura ku makosa ajya gusa.
Iki kigo kikaba mu mwaka wa 2015/2016, umugenzuzi mukuru w'Imari ya Leta yaragaragaje amakosa agera kuri 35 agendanye n'imikoreshereze y'amafaranga, itangwa ry'amasoko, mu itangwa rya serivisi z'ubuhinzi n'ubworozi, mu ishyirwa mu bikorwa ry'ingengo y'Imari n'ibindi.
Mu ngengo y'imari y'umwaka wa 2016-2017, iki kigo cyagenewe Miliyari 34 zizakoreshwa mu guteza imbere ubuhinzi n'ubworozi , mu gutubura umusaruro w'ubuhinzi n'ubworozi, ubushakashatsi, iyamamazabuhinzi, inyigisho n'amahugurwa bigeza ku bahinzi borozi ikoranabuhanga rishya n'ibindi cyagiye gishinjwa gukora nabi.
Amwe mu makosa 35 yagaragaye mu mwaka wa 2015 harimo amafaranga agera kuri miliyari imwe yashyizwe kuri konti ya RAB hatagaragara aho yavuye, umwenda wa miliyoni 114 RAB itagaruje, miliyoni 610 z'umwenda w'igihe kirekire iki kigo kitagaruje ndetse n'ibibazo by'amasoko ya Leta agera ku icyenda harimo iry'ibiro byayo rigiye gutangwa ubwa gatatu, aho mbere batanzeho amafaranga y'ibanze (Avance) ya miliyoni 42 atangana n'akazi kakozwe.
Kuva PAC yatangira kujya ihamagara ibigo kwisobanura imbonankubone, iki kigo gikunda kugaragaramo n'amakosa aremereye cyane, ndetse amenshi akagenda agaruka uko imyaka ishira indi igataha.
Imbere ya PAC, Umuyobizi wa RAB, Daphrose Gahakwa, yavuze ko nubwo amwe mu makosa agaruka ariko hari abakozi bagiye bahanwa harimo abanyereza amafaranga n'abakora amanyanga muri gahunda ya Girinka.
Gahakwa Daphrose atanga ibisobanuro imbere y'abadepite
Depite Karemera Tierry yavuze ko hari ibibazo bihora bigenda bigaruka akibaza niba abagenzuzi b'Imari imbere( Internal Auditor) muri RAB bakora akazi kabo neza cyangwa niba batanga Raporo.
Yagize ati "Hakagombye kuba hari abantu imbere babibonye bakabivuga Umugenzuzi mukuru ataraza…Ni ukuvuga harimo ikibazo tutaramenya, mugomba kudufasha mukatubwira ahantu biri gupfira".
Ibi byatumye umwe mu badepite atinyuka avuga ko abakozi b'iki kigo bashobora kuba bihaza mu biribwa ubundi bagasagurira abaturage nyuma akurikije imikorere yabo.
Aha yagize ati "Ahubwo ya 'Food Security' ubanza ihera kuri nyir'ikigo ahubwo nyuma mukagera ku bandi, ahubwo twe kubifata nk'ibintu byoroshye.Baba babasaguriye abaturage ".
Depite Karenzi Theoneste yagarutse ku kuba mu nama 123 uru rwego rwagiriwe n'umugenzuzi mukuru w'Imari ya Leta , rwarashyize mu bikorwa 70% maze ahata ibibazo umuyobozi w' Inama y'Ubuyobozi ya RAB arirwo rwego ruyiyobora kandi rufata ibyemezo.
Inama y'Ubuyobizi Ifite ububasha busesuye n'inshingano byo gucunga umutungo wa RAB kugira ngo ishobore kugera ku nshingano zayo.
Umuyobozi wayo akaba yavuze ko hari imikoranire mibi hagati y'uru rwego ndetse na bamwe mu bakozi b'iki kigo bigatuma hari udukosa tutagaragara. Ibi abadepite bafashe nko gusuzugura ibintu bifite agaciro kanini abyita 'udukosa' .Aha bahise bavuga ko byaba biri mu bitera guhora basiragira mu Nteko Ishinga Amategeko.
Nkusi Juvenal uyobora PAC ubwo yabazaga abayobozi ba RAB
Umugenzuzi mukuru w'imari ya Leta ,Obadiah Biraro, wari uhari yasabye abayobozi ba RAB guha agaciro ingengo y'Imari ariko avuga ko Leta ikwiye kwiga ku miterere y'iki kigo kuko gihurijwemo inzego nyinshi bityo ibibazo byayo bikaba bikwiye kwiganwa ubwitonzi.
Yasabye umujyanama muby'ubukungu muri iki kigo gukora akazi ke neza kuko nawe ashobora kuba ari ipfundo by'uruhuri rw'ibibazo rugenda rugaragara mu nshingano za RAB.
Yakomeje agira ati " Mukwiye gusaba abadepite imfashanyo runaka mugakorerwa ubuvugizi n'abadepite yaba ari amafaranga, inama n'ibindi. Gusa birababaje kuvuga ngo barabyibagiwe kandi ari ibintu birebana n'ubuzima bw'abantu."
Umuyobozi wa PAC, Nkusi Juvenal yavuze ko bahombeje Leta amafaranga menshi mu bihe bishize ariko abasaba kugenda bagakosora ibyagaragayeku buryo mu bihe biri imbere bitazabagaruka imbere.
Daphrose Gahakwa mu gusoza yavuze ko ikigo ayoboye cyafashe ingamba ndetse nikinagaruka kitazaza kizanye amakosa yagarutsweho mbere.
Yagize ati "Ndabizeza ko naho twazabagaruka imbere tutazasubira muri ibi ngibi kuko twafashe ingamba zo kubikosora".
Inama y'Ubuyobozi ya RAB igizwe n'abantu barindwi (7) barimo Perezida na Visi Perezida b'inararibonye mu by'ubuhinzi n''ubworozi. Gusa hibazwa uburyo ifite abantu b'abahanga ariko igahora mu makosa.
@Eric Birori